Roman Ljašenko

Roman Jurijevič Ljašenko (; 2. máj 1979, Murmansk, Sovietsky zväz - † 6. júl 2003, Antalya, Turecko) bol ruský hokejový útočník. V NHL hrával za tímy Dallas Stars a New York Rangers. Zomrel v roku 2003, keď počas dovolenky v Turecku spáchal samovraždu obesením.

Kariéra 
Seniorskú kariéru započal v drese rezervného tímu Torpedo Jaroslavľ v druhej ruskej lige v roku 1995. Od sezóny 1996/1997 už hrával pravidelne v najvyššej ruskej súťaži v hlavnom mužstve celku z Jaroslavli. Na prelome rokov 1996 a 1997 prvýkrát reprezentoval Rusko na majstrovstvách sveta hráčov do 20 rokov. Ljašenko patril na turnaji medzi najmladších hráčov a svojej reprezentácií pomohol k zisku bronzových medailí. Na šampionáte juniorov sa predstavil ešte aj v dvoch nasledujúcich sezónach a podarilo sa mu skompletizovať medailovú zbierku. V roku 1998 bral striebro a o rok neskôr ako kapitán doviedol „Zbornú“ k prvému titulu majstrov sveta v tejto vekovej kategórii.

V roku 1997 ho v druhom kole draftoval Dallas Stars a o dva roky neskôr podpísal nováčikovský kontrakt s týmto tímom. Jednalo sa o jeho prvý zahraničný angažmán, dovtedy Ljašenko pôsobil výlučne v rodnom Rusku. V NHL debutoval v drese Dallasu Stars v sezóne 1999/2000 a v premiérovom ročníku v zámorí nastúpil k 58 zápasom v najlepšej hokejovej lige sveta, v ktorých nasúkal šesť gólov a pridal rovnaký počet asistencií. Deväťkrát sa predstavil aj v nižšej lige IHL vo farbách farmárskeho celku Michigan K-Wings, ale pred play-off sa vrátil na súpisku Stars.

V play-off sa zaradil medzi rozdielových hráčov mužstva, tréner Ken Hitchcock ho postavil do druhej formácie. Hneď v prvom zápase prvej série proti Edmontonu Oilers strelil víťazný gól stretnutia, ale najväčšiu slávu počas svojej krátkej kariéry zožal v konferenčnom finále proti Coloradu Avalanche. Séria sa predĺžila až do posledného siedmeho zápasu, v ktorom Ljašenko vsietil tretí gól svojho tímu pri konečnej výhre 3:2. Ljašenkov presný zásah poslal Dallas Stars do finálových bojov, v ktorom „Hviezdy“ vyzvali o Stanley Cup mužstvo New Jersey Devils. Roman Ljašenko napokon pohár nad hlavu nezdvihol, Dallas Stars prehral 2:4 na zápasy.

V sezóne 2000/2001 odohral v NHL 60 duelov, v ktorých zaknihoval deväť bodov, ale vo vyraďovacej časti už tak prominentnú úlohu ako pred rokom nezastával, v play-off ho tréneri nasadili iba do jediného stretnutia. Napriek tomu patril v kabíne medzi najobľúbenejších hráčov a podaktorí jeho spoluhráči dokonca zašli za trénermi s prosbou, aby Ljašenka posielali na ľad častejšie.

Ročník 2001/2002 bol z jeho pohľadu veľmi turbulentný: vystriedal až štyri kluby. Za Dallas Stars nastúpil k štyrom stretnutiam v NHL, ku ktorým pridal 58 zápasov v AHL v tíme Utah Grizzlies, než bol v marci 2002 spoločne s Martinom Ručínským vymenený do New Yorku Rangers za Mannyho Malhotru a Barretta Heisteina. V drese Rangers pridal ďalších 15 stretnutí v NHL a pred štartom play-off sa presunul naspäť do AHL, aby vypomohol rezervnému tímu Hartford Wolf Pack.

Keďže Hartford vypadol už v prvom kole play-off, pripojil sa Ljašenko k ruskému národnému tímu na majstrovstvách sveta v ľadovom hokeji vo Švédsku. Pre Ljašenka bol šampionát premiérou a zároveň derniérou v seniorskej reprezentácii. Odohral deväť zápasov, v ktorých získal dva body, ale Rusko vo finále podľahlo Slovensku, a tak si Ljašenko domov odvážal iba striebornú medailu.

V sezóne 2002/2003 Ljašenko odohral v NHL iba dva zápasy za New York Rangers, zvyšok ročníka strávil v AHL v drese Hartfordu. Hoc si Ljašenko pevné miesto na súpiske Rangers nevybojoval, jeho agent Todd Diamond tvrdil, že o Rusa prejavilo záujem niekoľko konkurenčných klubov z NHL, ale aj z rodného Ruska.

Smrť 
V lete 2003 zamieril do Turecka, kde sa chystal stráviť dovolenku so svojou mamou a sestrou. Jeho mŕtve telo bolo nájdené v hotelovej izbe 6. júla 2003. Ljašenko sa najprv pokúsil podrezať si žily, ale napokon sa rozhodol pre samovraždu obesením. Zanechal po sebe aj list na rozlúčku, v ktorom sa ospravedlňoval pracovníkom hotela za neporiadok, ktorý svojím skonom spôsobil. Roman Jurijevič Ljašenko zomrel vo veku nedožitých 24 rokov.

Referencie 

Ruskí hokejisti
Ruskí hokejoví útočníci
Hráči Dallas Stars
Hráči Hartford Wolf Pack
Hráči Lokomotiv Jaroslavľ
Hráči New York Rangers
Hokejisti draftovaní klubom Dallas Stars
Obete samovrážd